אוהב מרוצים? אז בוא רגע ונספר לך, לא על מכונית, אלא על אופנוע, כזה שממש נולד על המסלול ועוד תחת ידיו של אלוף העולם לשעבר, ולנטינו רוסי. לאופנוע הזה קוראים דוקאטי פניגאלה 1199, מחליפו של ה-1198 המפורסם. הפניגאלה החדש נחשב ללא פחות ממהפכני - במקום שלדה קונבנציונלית, הוא בנוי משלד קליל שהופך את המנוע לנושא עומס מרכזי ובכך הוא גם הופך לקליל במיוחד.
לב העניין גם כאן הוא המנוע החדש והוא עבר אינסוף שיפורים שאם נתחיל למנות אותם, תצטרך לעבור קורס בהנדסת מכונות. אז מבלי לעבור השתלמות שכזו, נספר לך שיש שם 1,200 סמ"ק של נפח מעל לשני צילינדרים שמסודרים באופן מסורתי בצורת האות L ואלה מפיקים 195 כ"ס ב-10,750 סל"ד וכן 13.5 קג"מ ב-9,000 סל"ד - 25 כ"ס יותר מה-1198 היוצא. אופנוע חזק כבר אמרנו?
האופנוע הזה גם מגובה במתלים מתקדמים מאוד שמוצעים בשתי רמות  הראשונה, ה"בסיסית" של מרזוקי והיקרה מבית אוהלינס וגם הבלמים (ברמבו) מגיעים מהמדף העליון של המחיר והאיכות. כל זה כמובן לא תמיד מספיק כדי להיות מהיר ובטוח, ולכן דוקאטי הוסיפו לפניגאלה גם מצבי רכיבה שמשנים את עצמת המנוע, בקרת אחיזה עם שלל רמות התערבות, קוויק שיפט להעברה מהירה של ההילוכים ללא מצמד וכמובן מערכת בלמי ABS שיודעת לעבוד גם בתנאי מסלול ומירוץ (רק על הגלגל הקדמי).
ובארץ שלנו, כשאין מסלולים מסביב, עם האופנוע הזה תוכל להסתובב רק על הכביש הציבורי, זאת כמובן בהנחה שיש לך את הכסף עבורו. שלוש גרסאות ורמות מחיר יש לפניגאלה. הראשונה תצריך ממך הוצאה של 175 אלף שקלים, השניה תקפיץ את המחיר ל-265 אלף שקל (פניגאלה S) והרמה הגבוהה, פניגאלה S טריקולורה תשאב לך מהארנק 295 אלף שקל.